Qabel il-laqgħa tal-Kunsill Ewropew fit-13 u fl-14 ta' Diċembru 2018, il-Kummissjoni qed tinnota l-progress inkoraġġanti li sar s'issa fin-negozjati tal-baġit fit-tul li jmiss tal-UE u tħeġġeġ lill-mexxejja jżommu l-momentum. Il-laqgħa tal-Kunsill Ewropew fit-13 u fl-14 ta' Diċembru hija mument kruċjali biex jiġi kkonsolidat il-progress tajjeb li diġà sar u biex tiġi pprovduta direzzjoni dwar il-fatturi ewlenin tal-qafas futur. L-għan tal-Komunikazzjoni tal-lum huwa li tiffaċilita d-diskussjonijiet bejn il-Mexxejja. Fit-2 ta' Mejju, il-Kummissjoni ressqet proposta għal baġit modern, ibbilanċjat u ġust biex jinkisbu l-prijoritajiet tal-Ewropa kif stabbiliti mill-Mexxejja fi Bratislava fl-2016 u f'Ruma fl-2017. Il-proposta ġiet segwita mill-ewwel minn proposti leġiżlattivi għal 37 programm settorjali li jagħmlu parti mill-baġit futur fit-tul. Fuq dik il-bażi soda, in-negozjati fost l-Istati Membri avvanzaw b'ritmu mgħaġġel kemm taħt il-Presidenza Bulgara u kemm taħt il-Presidenza Awstrijaka tal-Kunsill. Il-President tal-Kummissjoni Ewropea Jean-Claude Juncker qal: "Il-mexxejja qablu flimkien dwar il-prijoritajiet tal-Unjoni. Irridu niżguraw li dawk il-prijoritajiet ikunu ffinanzjati adegwatament fil-baġit fit-tul li jmiss biex isiru realtà. Ninsab fiduċjuż bl-ammont ta' progress milħuq s'issa. Abbażi ta' dan il-progress, issa huwa l-mument biex il-Mexxejja jipprovdu l-gwida politika neċessarja li twitti t-triq għal ftehim rapidu dwar il-baġit fit-tul li jmiss." Il-Kummissarju inkarigat mill-Baġit u r-Riżorsi Umani, Günther H. Oettinger, qal: "Bis-saħħa tal-ħidma eċċellenti tal-Presidenza Bulgara u dik Awstrijaka, diġà sar progress bla preċedent fin-negozjati tal-baġit fit-tul li jmiss tal-UE. Bl-istess mod, ix-xogħol fil-Parlament Ewropew kompla jimxi 'il quddiem ukoll. Ejja nżommu dan il-momentum u nagħmlu aktar progress abbażi tad-direzzjoni politika li l-Kunsill Ewropew se jipprovdi aktar tard dan ix-xahar." Issa jenħtieġ li l-Mexxejja jipprovdu gwida politika fir-rigward tal-fatturi ewlenin tal-baġit futur fit-tul: Il-ksib ta' progress massimu għall-baġit fit-tul futur sas-Summit ta' Sibiu fid-9 ta' Mejju 2019 jippermetti ftehim sħiħ u komprensiv, biċ-ċifri inklużi, fil-Kunsill Ewropew sa mhux aktar tard minn Ottubru 2019, b'kollaborazzjoni mill-qrib mal-Parlament Ewropew. L-adozzjoni tal-Qafas Finanzjarju Pluriennali sa tmiem l-2019 se tiżgura li l-programmi l-ġodda jkunu bdew jaħdmu sal-1 ta' Jannar 2021. Dan joħloq għexieren ta' eluf ta' impjiegi fir-riċerka fl-2021 diġà u ħafna iktar fl-ekonomija usa'. Dan ikun jiżgura li iktar minn 100,000 proġett ta' Politika ta' Koeżjoni jibdew fil-ħin, jippermetti li 1,000,000 żagħżugħ u żagħżugħa jibbenefikaw minn skambju tal-Erasmus u jippermetti li 40,000 żagħżugħ u żagħżugħa jieħdu sehem f'azzjoni ta' solidarjetà madwar l-Ewropa fl-2021. Dan jappoġġa n-negozji l-ġodda u l-kumpaniji żgħar u ta' daqs medju biex iwettqu l-investimenti tagħhom, iżid sostanzjalment l-investimenti u l-kapaċitajiet fid-difiża u jgħin biex jipproteġi l-fruntieri tal-Unjoni mit-traffikar, il-kuntrabandu u l-frodi. Għal Aktar Informazzjoni - Skeda informattivi (l-4 ta' Diċembru 2018) - Komunikazzjoni tal-Kummissjoni "Lejn ftehim rapidu dwar baġit fit-tul għall-prijoritajiet tal-Ewropa" (l-4 ta' Diċembru 2018) - Stqarrija għall-istampa dwar il-proposta tal-Kummissjoni tat-2 ta' Mejju 2018 għall-baġit fit-tul li jmiss tal-Ewropa - Il-baġit tal-UE għall-ġejjieni